**СТРАТЕШКИ ПЛАН РАДА**

**КОМУНАЛНЕ МИЛИЦИЈЕ ГРАДА НИША**

**ЗА ПЕРИОД 2021.-2025. ГОДИНА**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ниш, 2021.године**

**САДРЖАЈ:**

1. **УВОД**
2. **ПОСЛОВИ КОМУНАЛНЕ МИЛИЦИЈЕ**
3. **НОРМАТИВНО-ПРАВНИ АКТИ ПОТРЕБНИ ЗА РАД КОМУНАЛНЕ МИЛИЦИЈЕ**
4. **ОБРАЗОВАЊЕ КОМУНАЛНЕ МИЛИЦИЈЕ**
5. **ОРГАНИЗАЦИЈА РАДА КОМУНАЛНЕ МИЛИЦИЈЕ И РАД НА ТЕРЕНУ**
	1. **ЉУДСТВО КОМУНАЛНЕ МИЛИЦИЈЕ**
	2. **СТАРОСНА СТРУКТУРА КОМУНАЛНЕ МИЛИЦИЈЕ**
	3. **ОДЛИВ ЉУДСТВА КОМУНАЛНЕ МИЛИЦИЈЕ**
	4. **ПРИЈЕМ ЉУДСТВА И ОБУКА**
6. **ВИЗИЈА КОМУНАЛНЕ МИЛИЦИЈЕ ГРАДА НИША 2025. ГОДИНЕ**
	1. **СТРУКТУРА ОРГАНИЗАЦИЈЕ КОМУНАЛНЕ МИЛИЦИЈЕ ГРАДА НИША**
	2. **ЉУДСТВО КОМУНАЛНЕ МИЛИЦИЈЕ**
7. **МАТЕРИЈАЛНО-ТЕХНИЧКА СРЕДСТВА**
8. **ПРОФИТАБИЛНОСТ КОМУНАЛНЕ МИЛИЦИЈЕ 2025.ГОДИНЕ**
9. **ПЛАН РАЗВОЈА ПО ГОДИНАМА**
	1. **ТРЕНУТНО СТАЊЕ**
	2. **НОВИНЕ У 2021. ГОДИНИ**
	3. **НОВИНЕ У 2022. ГОДИНИ**
	4. **НОВИНЕ У 2023. ГОДИНИ**
	5. **НОВИНЕ У 2024. ГОДИНИ**
	6. **НОВИНЕ У 2025. ГОДИНИ**

 На основу члана 12. Закона о комуналној милицији („Службени гласник Републике Србије“, број 49/2019),

 Градско веће Града Ниша, по претходно прибављеном мишљењу в.д. начелника Градске управе за комуналне делатности и инспекцијске послове, број 627/2021-09 од 04.03.2021. године, на седници одржаној 15.03.2021. године, донело је

**СТРАТЕШКИ ПЛАН РАДА**

**КОМУНАЛНЕ МИЛИЦИЈЕ ГРАДА НИША**

**ЗА ПЕРИОД 2021.-2025. ГОДИНА**

1. **УВОД**

Чланом 12. Закона о комуналној милицији („Службени гласник Републике Србије“, број 49/2019) је, између осталог, прописано да општинско, односно градско веће, на предлог начелника комуналне милиције, доноси стратешки план комуналне милиције којим, на основу процене постојећег стања, утврђује приоритете у обављању послова комуналне милиције и даје јој развојне, организационе, кадровске и друге смернице за даљи рад. У складу са стратешким планом, комунална милиција сачињава годишње планове рада и доставља их општинском, односно градском већу на усвајање. Уз предлог стратешког и годишњег плана, комунална милиција доставља и претходно прибављено мишљење начелника јединственог органа управе, односно управе образоване за поједину област у чијем је саставу. На стратешке планове и годишње планове рада комуналне милиције сагласност даје скупштина јединице локалне самоуправе.

У складу са наведеним начелник Комуналне милиције Града Ниша је предложио Стратешки плана рада комуналне милиције града Ниша за период 2021.-2025.године, који је, по претходно прибављеном мишљењу в.д. начелника Градске управе за комуналне делатности и инспекцијске послове, достављен Градском већу Града Ниша ради доношења. Сагласност на Стратешки план рада Комуналне милиције Града Ниша за период 2021.-2025. године даје Скупштина града Ниша.

Комунална милиција Града Ниша, првобитно је основана у складу са Законом о комуналној полицији (''Службени гласник Републике Србије'', број 51/2009).

Јула месеца 2019. године донет је Закон о комуналној милицији, којим се дефинише сврха комуналне милиције, односно да се иста образује за законом одређене послове чијим обављањем се обезбеђује извршавање надлежности јединице локалне самоуправе у областима, односно питањима комуналне делатности, заштите животне средине, људи и добара и обезбеђује заштита и одржава ред у коришћењу земљишта, простора, локалних путева, улица и других јавних објеката, као и обезбеђује несметано обављање законом одређених послова из надлежности јединице локалне самоуправе (у даљем тексту: послови комуналне милиције).

Даном ступања на снагу овог Закона престао је да важи Закон о комуналној полицији. Комунална полиција наставила је са радом као комунална милиција, а запослени у статусу комуналног полицајца, односно начелника комуналне полиције наставили су са радом као комунални милиционар, односно, начелник комуналне милиције.

Законом о полицији ("Службени гласник РС'', број 6/2016, 24/2018 и 87/2018) јединице локалне самоуправе које су до ступања на снагу овог закона образовале службу комуналне полиције, су у обавези да да изврше одговарајућу промену назива и боје униформе у складу са роковима датим овим Законом.

На основу Одлуке о организацији градских управа Града Ниша („Службени лист Града Ниша“, број 114/2020), а у складу са чланом 2. Закона о комуналној милицији, Комунална милиција Града Ниша се образује као посебна организација у оквиру Градске управе за комуналне делатности и инспекцијске послове.

Додатна овлашћења, прописана Законом о комуналној милицији, као што су заустављање и преглед лица, предмета и возила, детаљније дефинисано и појашњено овлашћење аудио и видео снимања, ново овлашћење - прикупљање обавештења, те када је законом овлашћен комунални милиционар за доношење решења применом одредаба закона о општем управном поступку или другог закона којим је овлашћен за доношење решења, дају нову димензију рада ове службе.

Комунална милиција је већ препозната у Закону о јавном реду и миру ("Службени гласник РС", број 6/2016 и 24/2018) на поступање у оквиру свог делокруга рада, те у Закону о безбедности саобраћаја на путевима ("Службени гласник РС", број 41/2009, 53/2010, 101/2011, 32/2013 - одлука УС, 55/2014, 96/2015 - др. закон, 9/2016 - одлука УС, 24/2018, 41/2018, 41/2018 - др. закон, 87/2018 и 23/2019). Усклађене су градске одлуке са наведеним законима те су добијена још већа овлашћења приликом поступања комуналних милиционара и све веће учешће у одржавању, како комуналног, тако и другог реда у Граду.

Од децембра месеца 2019. године Комунална милиција Града Ниша контролише ометање саобраћаја у најпрометнијим улицама у граду (Генерала Милојка Лешјанина, Булевар др. Зорана Ђинђића, Николе Пашића, Цара Душана, Вожда Карађорђа итд.).

Фебруара месеца 2020. године Комунална милиција Града Ниша се укључила у рад ЈКП „Паркинг Сервис“ Ниш – Паук службе, где комунални милиционар даје налог за уклањање/подизање возила за прекршаје за које је овлашћен. Тренутно је ова сарадња прекинута из разлога што се очекују измене Закона о безбедности саобраћаја на путевима где у делу уклањања и премештања возила би требала да се и Комунална милиција овласти да може да премештање/уклањање возила врши путем видео надзора (сада је то могуће једино директним присуством на терену, што отежава извршење ових задатака из разлога додатног људства и опреме).

Услед избијања епидемије ширих размера COVID-19, Комунална милиција је препозната као водећа служба у примени и контроли мера против ове заразне болести. Од марта месеца 2020. године Комунална милиција Града Ниша као приоритет рада има контролу примене мера које дефинише Влада Републике Србије и Градски штаб за ванредне ситуације. Приоритет рада ове службе до завршетка епидемије свакако ће бити контрола примене ових мера и осталих директива града, а које се односе на спречавање ширења ове заразне болести. Новембра месеца 2020. године су донете измене Закона о заштити становништва од заразних болести ("Службени гласник РС", број 15/2016, 68/2020 и 136/2020), где је комунална милиција, члановима 46а и 85а, као поверене послове, добила контролу примене мера личне заштите, а у случајевима избијања епидемије ширих размера као што је епидемија COVID-19. Овај Закон прати Уредба о мерама за спречавање и сузбијање заразне болести COVID-19 ("Службени гласник РС", број 151/2020, 152/2020, 153/2020, 156/2020, 158/2020 и 1/2021), која тачно дефинише начин поступања и контроле у зависности од ситуације на самом терену.

Постоје најаве да ће се новим Законом о заштити од буке у животној средини чије се доношење очекује у току 2021. године овластити и комунални милиционари да могу да врше очитавање/мерење нивоа буке у животној средини. Град Ниш је зониран Одлуком о одређивању акустичких зона на територији Града Ниша („Службени лист Града Ниша“, број 66/2018), те ће ова планирана измена закона дати нову – додатну димензију рада комуналне милиције у више аспеката одржавања комуналног реда (очитавање/мерење нивоа буке у угоститељским објектима, мерење буке у стамбеним и стамбено-пословним објектима итд.).

Потреба одржавања јавне хигијене у граду, интензивна сарадња са ЈКП „Медијана“ - Ниш у овој области рада, константна готово свакодневна асистенција ове службе ка јавним комуналним предузећима, ка разним како градским тако и републичким инспекцијама, сарадња са Сектором за ванредне ситуације у Нишу у смислу превенције и заштите од пожара, са локалним организацијама у смислу помоћи напуштеним или повређеним животињама („ЗОО Планет“) захтева далеко већи број људства и далеко већу опремљеност од постојеће. Употреба модерних средстава за превенцију нарушавања комуналног реда (видео надзор у виду фиксних камера на локацијама где је уочено веће нарушавање комуналног реда (непрописно паркирање, продаја на велико ван продајних објеката, оштећивање/уништавање мобилијара на јавним зеленим површинама итд., те видео камера постављених у возилима комуналне милиције), већи број возила и људства, даће далеко већу брзину и ефикасност, како у поступању по пријавама грађана, тако и у превенцији потенцијалног нарушавања комуналног и другог реда у граду.

Веће присуство позорника – милиционара на местима одржавања комуналног и другог реда у Граду (Обреновићева улица, Трг Краља Милана, парк Чаир, Спомен парк Тврђава, Парк Светог Саве,...) даће знатно већу сигурност грађана и побољшаће имиџ ове службе и Града у целини.

У складу са наведеним се доноси Стратешки план развоја комуналне милиције Града Ниша за временски период 2021-2025. године, који би у развојном периоду требао да допринесе оснаживању ове службе кроз увећање људства, унапређење материјално-техничких средстава, коришћењу модерних технологија у смислу праћења и одржавања комуналног реда.

1. **ПОСЛОВИ КОМУНАЛНЕ МИЛИЦИЈЕ**

Послови комуналне милиције јесу:

1) одржавање комуналног и другог законом уређеног реда од значаја за комуналну делатност;

2) вршење контроле над применом закона и других прописа и општих аката из области комуналне и других делатности из надлежности јединице локалне самоуправе;

3) остваривање надзора у јавном градском, приградском и другом локалном саобраћају, у складу са законом и прописима јединице локалне самоуправе;

4) заштита животне средине, културних добара, локалних путева, улица и других јавних објеката од значаја за јединицу локалне самоуправе;

5) подршка спровођењу прописа којима се обезбеђује несметано одвијање живота у јединици локалне самоуправе, очување добара и извршавање других задатака из надлежности јединице локалне самоуправе;

6) вршење контроле над применом закона којим се уређују државни симболи, осим у односу на државне органе, органе територијалне аутономије, јединица локалне самоуправе и имаоце јавних овлашћења;

7) други послови, у складу са законом.

Одржавањем комуналног и другог законом уређеног реда од значаја за комуналну делатност се сматра одржавање реда, нарочито, у областима, односно питањима:

* снабдевања водом;
* одвођења отпадних и атмосферских вода са јавних површина;
* јавне чистоће;
* превоза и депоновања земље и осталог растреситог материјала;
* превоза и депоновања комуналног и другог отпада;
* улица, општинских и некатегорисаних путева;
* саобраћајних ознака и сигнализације;
* паркирања;
* превоза путника у градском и приградском, односно локалном саобраћају;
* такси превоза;
* постављања привремених пословних објеката;
* заштите од буке у животној средини;
* контроле радног времена субјеката надзора;
* одржавања комуналних објеката, пијаца, гробаља, паркова, зелених и других јавних површина, јавне расвете, стамбених и других објеката, у складу са законом.

Горе наведени послови се не односе се на надлежности инспекције утврђене законом којим се уређују комуналне делатности и законом којим се уређују путеви.

Сви горе наведени послови, а дефинисани Законом о комуналној милицији се даље прецизирају подзаконским актима које доноси јединица локалне самоуправе.

Директна примена других закона који се односе на рад Комуналне милиције је могућа кроз препознавање ове службе као нове службе која није била препозната законима који су донети пре оснивања саме службе или у изузетним случајевима као што је у случају епидемије заразних болести од већег епидемиолошког значаја ширих размера - Закон о заштити становништва од заразних болести.

Комунална милиција у обављању послова сарађује са комуналном милицијом других јединица локалне самоуправе, размењује податке и обавештења и остварује друге облике заједничког рада у оквиру узајамног пружања стручне помоћи. У овом делу посебно се односи размена информација о начину рада, примени овлашћења или других прописа републике односно града.

У складу са чланом 4 Закона о комуналној милицији, Комунална милиција пружа помоћ другим организационим јединицама управе, као и предузећима, организацијама и установама које на основу закона, односно општег акта јединице локалне самоуправе одлучују о појединим правима грађана, правних лица или других странака (у даљем тексту: овлашћене организације) као и вршиоцу комуналне делатности, када по оцени овлашћене организације или вршиоца комуналне делатности постоје претпоставке да спровођење њихове извршне одлуке неће бити могуће без присуства комуналних милиционара.

Поред помоћи у извршењу, комунална милиција остварује сарадњу са овлашћеним организацијама и вршиоцем комуналне делатности и у погледу међусобног обавештавања, размене информација, размене података, предузимања заједничких мера и активности, као и заједничког коришћења средстава, уређаја и опреме које може да обезбеди овлашћена организација или вршилац комуналне делатности уз претходно прибављену сагласност министарства надлежног за систем локалне самоуправе.

У случају заједничког коришћења средстава, уређаја и опреме, комунална милиција обавља послове и врши овлашћења у складу са законом, пружа помоћ овлашћеним организацијама у обављању послова из делокруга њихове надлежности, а вршиоцу комуналне делатности пружа помоћ у контроли и наплати комуналних услуга.

Комунална милиција предузима хитне мере заштите животне средине, заштите од елементарних и других непогода, заштите од пожара и друге заштите из надлежности општине, односно града, кад те мере не могу правовремено да предузму други надлежни органи јединице локалне самоуправе и овлашћене организације, о чему одмах обавештава те органе односно организације.

У случају опасности изазване елементарним непогодама и другим облицима угрожавања, комунална милиција учествује у вршењу спасилачке функције и пружа помоћ другим органима, правним и физичким лицима на отклањању последица.

Комунална милиција у обављању послова сарађује са инспекцијским службама јединице локалне самоуправе, у складу са законом и прописима којима се уређује обављање инспекцијских послова. Сарадња обухвата, нарочито, међусобно обавештавање, размену информација, пружање непосредне помоћи и предузимање заједничких мера и активности од значаја за обављање послова комуналне милиције и инспекцијских служби јединице локалне самоуправе.

Посебно осетљива и битна је сарадња са Министарством унутрашњих послова. У складу са чланом 8. Закона у обављању послова и примени овлашћења комунални милиционари сарађују са министарством надлежним за унутрашње послове. Оперативни рад на терену, размена информација и заједнички рад у локалној заједници је једна од врло битних ставки за реализацију послова комуналне милиције. Када је то потребно ради извршавања послова из надлежности комуналне милиције, на образложени захтев, министарство надлежно за унутрашње послове доставља личне податке о грађанима, возилима и друге податке из евиденција које води у складу са законом. Евиденцију о овим траженим подацима води комунална милиција и обезбеђује обраду тих података у складу са прописима којима се уређује заштита података о личности. Ради развијања међусобне сарадње комуналне милиције и министарства надлежног за унутрашње послове, председник општине, односно градоначелник може споразумно са министром надлежним за унутрашње послове да доноси одговарајуће акте о сарадњи и оснива координациона тела од значаја за остваривање заједничких циљева.

1. **НОРМАТИВНО-ПРАВНИ АКТИ ПОТРЕБНИ ЗА РАД КОМУНАЛНЕ МИЛИЦИЈЕ**

Комунална милиција Града Ниша спроводи своје активности на основу:

Закона које је донела Скупштина Републике Србије:

* Закона о комуналној милицији („Службени гласник РС“, број 49/2019),
* Закона о заштити становништва од заразних болести („Службени гласник РС“, број 15/2016, 68/2020 и 136/2020),
* Закона о безбедности саобраћаја на путевима ("Службени гласник РС", бр. 41/2009, 53/2010, 101/2011, 32/2013 - одлука УС, 55/2014, 96/2015 - др. закон, 9/2016 - одлука УС, 24/2018, 41/2018, 41/2018 - др. закон, 87/2018, 23/2019 и 128/2020 - др. закон)
* Закона о јавном реду и миру („Службени гласник РС“, број 6/2016 и 24/2018).

Уредбе које је донела Влада Републике Србије:

* Уредбе о мерама за спречавање и сузбијање заразне болести COVID-19 ("Службени гласник РС", број 151/2020, 152/2020, 153/2020, 156/2020, 158/2020 и 1/2021)

Одлука које је донела Скупштина града:

* Одлука о комуналном реду („Службени лист Града Ниша“, број 12/2020-пречишћен текст и 80/2020);
* Одлука о одржавању чистоће на површинама јавне намене и управљању комуналним отпадом („Службени лист Града Ниша“, број 12/2020-пречишћен текст);
* Одлука о уређењу и одржавању паркова, зелених и рекреационих површина  („Службени лист Града Ниша“, број 89/2005-пречишћен текст, 38/2010, 18/2017);
* Одлука о местима и начину извођења кућних љубимаца на јавне површине на територији Града Ниша („Службени лист Града Ниша“, број 10/2015 и 18/2017);
* Одлука о општим правилима кућног реда у стамбеним и стамбено-пословним зградама на територији Града Ниша („Службени лист Града Ниша“, број 139/2017);
* Одлука о одређивању акустичких зона на територији Града Ниша („Службени лист Града Ниша“, број 66/2018);
* Одлука о такси превозу путника на територији града Ниша („Службени лист Града Ниша“, број 105/2015 и 138/2017);
* Одлука о јавном градском и приградском превозу путника на територији града Ниша (“Службени лист Града Ниша”, број 1/2016-пречишћен текст и 18/2017);
* Одлука о условима и начину производње, дистрибуције и снабдевања топлотном енергијом („Службени лист Града Ниша“, број 39/2017);
* Одлука о обављању комуналне делатности зоохигијене на територији града Ниша („Службени лист Града Ниша“, број 10/2015 и 18/2017);
* Одлука о водоводу и канализацији („Службени лист Града Ниша“, број 89/2005-пречишћен текст и 18/2017);
* Одлука о постављању пловила на делу обале и водног простора на територији града Ниша („Службени лист Града Ниша“, број 98/2015);
* Одлука о оглашавању на територији града Ниша („Службени лист Града Ниша“, број 63/2019);
* Одлука о раскопавању површина јавне намене („Службени лист Града Ниша“, број 18/2018)
* Одлука о управљању јавним паркиралиштима („Службени лист Града Ниша“, број 139/2017 и 85/2019).

Комунална милиција ће послове из своје надлежности обављати организованим присуством комуналних милиционара на местима одржавања комуналног реда односно кроз рејонску (позорничку) и патролну (ауто–патролну) делатност вршиће превентивни обилазак објеката, улица, тргова и простора где најчешће долази до нарушавања комуналног реда, на којима се окупља већи број грађана и на тај начин превентивно делује у смислу спречавања облика понашања лица који представљају прекршаје кршења комуналног реда односно одвраћања лица од могућег вршења прекршајних радњи и поступака.

1. **ОБРАЗОВАЊЕ КОМУНАЛНЕ МИЛИЦИЈЕ**

На основу Одлуке о организацији градских управа Града Ниша („Службени лист Града Ниша“, број 114/2020), а у складу са чланом 2. Закона о комуналној милицији, Комунална милиција Града Ниша се образује као посебна организација у оквиру Градске управе за комуналне делатности и инспекцијске послове.

Комунална милиција града Ниша својим радом, резултатима и све већим потребама одржавања комуналног и другог законом уређеног реда од значаја за комуналну делатност „**прерасла**“ функционисање унутар одређеног домена рада и обављања послова и потребан је шири дијапазон и делокруг рада Комуналне милиције (посебно се мисли на инспекцијске послове). Интенција да Комунална милиција града Ниша **преузима одређене послове Министарства унутрашњих послова** (Закон о јавном реду и миру, Закон о безбедности саобраћаја..), а из домена рада Комуналне милиције, усмерава ову службу далеко изнад инспекцијских служби, где је и од почетка рада ове службе и требало да буде постављена.

**Континуирана и непосредна сарадња са кабинетом Градоначелника и Градским већем** као и свим јавним предузећима у граду због брзине реакције и ефикасности на терену даје нови „сјај“ овој служби.

Даља интенција развоја као и сами задаци које се постављају пред Комуналну милицију ће свакако у будућности довести до тога да Комунална милиција прерасте у Градску полицију, по узору на друге земље и градове чланице Европске уније (Немачка, Италија, Француска..). Десет година након првог закона о комуналној полицији нови Закон дао је далеко шира овлашћења сада комуналним милиционарима, а она ће свакако бити све већа обзиром на перспективу ове младе и ефикасне службе.

Тесна сарадња свих комуналних милиција градова у Србији, која је сваким даном све јача и интензивнија, пре свега кроз размену искуства, начина примене овлашћења, задатака добијених од стране града, као и самог статуса комуналних милиционара у наступајућем периоду ће свакако доживети додатну експанзију.

У плану је оснивање Асоцијације Комуналних милиција градова Србије. Ово би подразумевало осим тесне сарадње унутар оквира наше земље и сарадњу са градовима у другим државама. Размена искустава, рад у другим градовима, упознавање са другим системима рада и примена добрих пракси у матичном граду, која ће свакако унапредити рад самих комуналних милиционара, као и служби којима припадају.

1. **ОРГАНИЗАЦИЈА РАДА КОМУНАЛНЕ МИЛИЦИЈЕ И РАД НА ТЕРЕНУ**

Рад комуналне милиције одвија се сваког дана у недељи у три смене:

* Од 06**00**- до 14**00** часова у преподневној смени,
* Од 14**00**- до 22**00** часа у поподневној смени и
* Од 2200 –до 0600 часова у ноћној смени.

Услед избијања епидемије ширих размера COVID-19 Комунална милиција је препозната као водећа служба у примени и контроли примене противепидемиолошких мера. Од марта месеца 2020. године Комунална милиција града Ниша као приоритет рада има контролу примене мера које прописује Влада Републике Србије и Градски штаб за ванредне ситуације. Приоритет рада ове службе до краја ове епидемије ће свакако бити контрола примене мера Владе Републике Србије и осталих директива –наредби руководства града Ниша, а које се односе на спречавање ширења ове заразне болести.

Због потребе и природе посла, комунална милиција је доступна грађанима 24 часа. Комунална милиција је организована кроз рад комуналних милиционара-позорника, рад ауто-патроле и послове оперативне подршке.

Комунални милиционари-позорници, позорничку делатност обављају на местима одржавања комуналног реда и на унапред утврђеним рејонима. Комунални милиционари, самим присуством на сектору, су приступачнији грађанима приликом решавања проблема из делокруга рада комуналне милиције, као и радом у локалној заједници се остварује боља сарадња у смислу успостављања позитивне интерактивне комуникације грађанин - комунални милиционар и међусобног и узајамног уважавања која ће се огледати у проактивном деловању комуналног милиционара приликом рада у локалној заједници.

Рад ауто-патрола је увек базиран пре свега на поступању по пријавама грађана, а истовремено се реагује и на уочене неправилности како би се прекршаји предупредили у самом настајању.

Комунални милиционар, који пружа оперативну подршку, врши “селекцију” – “тријажу” пријава, где се од грађана прикупљају информације о самом прекршају, сагледава чињенично стање и одмах упућује патролу на лице места. Уколико је из домена рада неке друге службе, грађани добијају информацију коју службу треба да контактирају или се пријава прослеђује надлежном органу.

Рад у смени организује вођа смене и активно учествује у пружању подршке на свим пословима и задацима у току смене. Обавља послове комуналног милиционара и врши сменски обилазак утврђених рејона.

* 1. **ЉУДСТВО КОМУНАЛНЕ МИЛИЦИЈЕ**

По новом Закону не постоји ограничење у делу максималног број запослених комуналних милиционара, једино ограничење јесте у делу минималног броја и исти се односи на мање општине. У складу са горе наведеним и оним што очекује ову службу у развојном периоду се планира „**оснаживање**“ ове службе кроз упошљавање **новог младог, образованог, способног и оперативног кадра,** како у делу комуналних милиционара, тако и у делу немилиционара.

Комунална милиција града Ниша на дан 21.01.2021. године у свом саставу има 39 комуналних милиционара, укључујући и 6 руководиоца.

* 1. **СТАРОСНА СТРУКТУРА КОМУНАЛНЕ МИЛИЦИЈЕ**

Старосна структура Комуналне милиције града Ниша је следећа:

* До 30 година старости: 3
* Од 30-40 година старости: 13
* Од 40-50 година старости: 11
* Од 50-60 година старости: 9
* Преко 60 година старости: 3

Старосна структура Комуналне милиције града Ниша је лоша, у оквиру наведених група људство је ближе горњим границама опсега. У наступајућем периоду очекује се сагледавање Комуналне милиције као службе са повећаним степеном ризика (у Нишу је већ урађена процена ризика, у осталим градовима је урађена или се ради), те самим тим предстоји и сагледавање комуналних милиционара кроз бенефицирани радни стаж.

* 1. **ОДЛИВ ЉУДСТВА КОМУНАЛНЕ МИЛИЦИЈЕ**

Од почетка рада Комуналне милиције Града Ниша 2010. године ову службу је напустило 13 комуналних милиционара.

* 6 комунална милиционара - престанак постојања психофизичких способности за обављање послова комуналног милиционара,
* 4 комунална милиционара - прекид радног односа на лични захтев,
* 1 комунални милиционар – прелазак/повратак у Министарство унутрашњих послова,
* 1 комунални милиционар – прелазак у комуналну милицију другог града у Србији,
* 1 комунални милиционар - одлазак у пензију.
	1. **ПРИЈЕМ ЉУДСТВА И ОБУКА**

Стручно оспособљавање за обављање послова комуналног милиционара, прописано је чланом 37. Закона о комуналној милицији и спроводи се пре полагања испита за комуналног милиционара. Надлежни орган јединице локалне самоуправе са незапосленим лицем - кандидатом за комуналног милиционара закључује уговор о стручном оспособљавању без накнаде, ради стручног оспособљавања за обављање послова комуналног милиционара и полагање испита за комуналног милиционара. Испит за комуналног милиционара полаже кандидат за комуналног милиционара који је успешно завршио програм стручног оспособљавања. Програм стручног оспособљавања за обављање послова комуналног милиционара, обавезно садржи стручно-теоријски део и практични део програма, начин провере стручне оспособљености кандидата за комуналног милиционара, начин вредновања и верификације програма и пројекцију трошкова програма по једном учеснику, споразумно доносе министар надлежан за систем локалне самоуправе и министар надлежан за унутрашње послове.

По спроведеном програму стручног оспособљавања из става 5. овог члана и провере стручне оспособљености кандидата за комуналног милиционара, министарство надлежно за унутрашње послове доставља надлежном органу јединице локалне самоуправе уверење (сертификат) о оствареном успеху кандидата за комуналног милиционара.

Обзиром да је пријем људства у овој служби јасно дефинисан наведеним чланом Закона, као и да обуке за кандидате за комуналног милиционара организује Министарство унутрашњих послова, по исказаним потребама градова, као и у складу са могућности Центра за основну полицијску обуку Министарства унутрашњих послова Републике Србије, пријем људства, обуку и сам рад са новим комуналним милиционарима је потребно радити плански и врло обазриво. Велики број захтева града и републике за ангажовањем комуналне милиције тражи ангажовање све већег броја комуналних милиционара, а одлив људства из ове службе ће свакако постојати да ли као природан одлив због година старости, престанка радног односа по сили закона или због промене посла.

1. **ВИЗИЈА КОМУНАЛНЕ МИЛИЦИЈЕ ГРАДА НИША ДО 2025. ГОДИНЕ**

У складу са Законом о комуналној милицији, као и развојним, кадровским, организационим, оперативно-функционалним и логистичким приоритетима у наведеном периоду 2021.-2025. године, Комунална милиција Града Ниша треба да у потпуности постане прва служба у граду у смислу брзине, квалитета, ефикасности и начина реализације задатака од стране Града и Републике.

У складу са тим, као и визијом комуналне милиције као будуће „Градске полиције“ која постоји у свим већим градовима у Европи, ова служба треба да доживи трансформацију у потпуно самосталну, функционалну, оперативну и самоодрживу службу.

Локална заједница са доступном и непристрасном комуналном милицијом која одговорно делује у партнерству са заједницом и грађанима на решавању проблема из домена одржавања комуналног и другог законом уређеног реда од значаја за комуналну делатност.

Мисија - Професионални и етички развој комуналне милиције у складу са демократским вредностима, безбедносним изазовима и потребама грађана и заједнице.

Рад Комуналне милиције у локалној заједници се базира на премиси да комунална милиција, грађани и заједница морају да раде заједно као равноправни партнери да би идентификовали, одредили приоритете и решили проблеме, са циљем побољшања свеукупног квалитета живота у локалној заједници уз проблемски орјентисан приступ и интерактивну сарадњу базирану на међусобном поверењу и уважавању.

Концепт рада комуналне милиције у локалној заједници препознатљив је по партнерству са грађанима, проактивном, односно превентивном деловању, проблемски оријентисаном раду, транспарентности, професионализму и одговорности.

* 1. **СТРУКТУРА ОРГАНИЗАЦИЈЕ КОМУНАЛНЕ МИЛИЦИЈЕ ГРАДА НИША**

Имајући у виду поменута додатна овлашћења комуналних милиционара прописана Законом о комуналној милицији, потребу за упошљавањем новог младог, образованог, способног и оперативног кадра, како у делу комуналних милиционара, тако и у делу немилиционара, као и најављене измене важећег Закона, сматрамо да Комунална милиција Града Ниша до 2025. године треба да буде образована као посебна управа која би у свом саставу имала следеће унутрашње организационе јединице:

* Одсек за комунално-милицијске послове,
* Одсек за оперативно-логистичку подршку,
* Одсек за нормативно-правне послове и праћење прекршајног налога,
* Одсек за студијско-аналитичке и заједничке послове,
* Одсек унутрашње контроле.

Одсек за комунално-милицијске послове:

* Подручна организациона јединица Медијана,
* Подручна организациона јединица Пантелеј,
* Подручна организациона јединица Црвени Крст,
* Подручна организациона јединица Палилула,
* Подручна организациона јединица Нишка Бања.

Свака подручна организациона јединца ће имати своју самосталну милицијску испоставу задужену за ради и поступање у припадајућој општини. Људство наведених подручних организационих јединица чиниће Шеф Подручне организационе јединице, дежурна аутопатрола као и припадајући реонски комунални милиционари за наведену општину односно реон.

Одсек за оперативно-логистичку подршку у свом саставу има:

* Оперативни центар,
* Административно-технички послови.

Одсек за нормативно-правне послове и праћење прекршајног налога у свом саставу има:

* Нормативно-правни и управно-правни послови,
* Праћење прекршајног налога, оперативно-стручна и административно-технички послови.

Одсек за студијско-аналитичке и заједничке послове у свом саставу има:

* Студијско-аналитички и ИТ послови,
* Заједнички послови,
* Економски послови,
* Праћење и контрола возила и опреме,
* Стручно-оперативни послови.

Одсек за стручно-оперативне послове биће образован као целовита унутрашња јединица.

Одсек унутрашње контроле биће образован као целовита унутрашња јединица.

* 1. **ЉУДСТВО КОМУНАЛНЕ МИЛИЦИЈЕ**

С обзиром на предложену унутрашњу организацију Комуналне милиције за период до 2025. године, руководство Комуналне милиције града Ниша би чинили: начелник Комуналне милиције, заменици начелника Комуналне милиције, помоћници начелника Комуналне милиције и у ширем саставу и шефови подручних организационих јединица.

Начелник Комуналне милиције

**Укупно 1.**

Заменик начелника Комуналне милиције

**Укупно 2.**

Помоћници Начелника

* Помоћник начелника за Одсек за комунално-милицијске послове,
* Помоћник начелника за Одсек за оперативно-логистичку подршку,
* Помоћник начелника за Одсек за нормативно-правне послове и праћење прекршајног налога,
* Помоћник начелника за Одсек за студијско-аналитичке и заједничке послове,
* Помоћник начелника за Одсек унутрашње контроле.

**Укупно 5.**

Одсек за комунално-милицијске послове

Подручне организационе јединице са шефовима ПОЈ:

* Подручна организациона јединица Медијана
* Подручна организациона јединица Пантелеј
* Подручна организациона јединица Црвени Крст
* Подручна организациона јединица Палилула
* Подручна организациона јединица Нишка Бања

**Укупно 5.**

* Патроле

У свакој од 5 подручних организационих јединица потребно је образовати оперативне екипе патроле у саставу од по 2 члана патроле (вођа патроле и пратилац). Обзиром на сменски рад у 4 смене (3 смене које раде и једна која одмара) као и резерве од 2 комунална милиционара по станици због коришћења одсуства (годишњи одмори, боловања, плаћена одсуства, неплаћена одсуства) тражени број људства по ПОЈ - подручној организационој јединици би био 10.

**Укупно 50 извршилаца.**

* Систем „Око соколово“

У Београду је, уз помоћ система „Око соколово“, спречено ометање саобраћајница заустављеним/паркираним возилама у саобраћајним тракама у најпрометнијим улицама, омогућен је боље функционисање јавног граског превоза и са тротоара су уклоњена бахато паркирана моторна возила. Такође, „Око соколово“ је допринео ефикаснијем систему контроли наплате и плаћања дневних карата прописно паркираних возила.

За потребе града Ниша планирано је коришћење 2 специјална возила „Око соколово“. Оперативне екипе - патролу чини састав од по 2 члана (вођа патроле и возач). Обзиром на сменски рад у 4 смене (3 смене које раде и једна која одмара) као и резерве од 2 комунална милиционара због коришћења одсуства (годишњи одмори, боловања, плаћена одсуства, неплаћена одсуства) тражени број људства би био 20.

**Укупно 20 извршилаца.**

* Позорници

На основу 10 – то годишњег искуства у погледу нарушавања комуналног реда као и пријава и захтева грађана позорници покривају следеће локације:

* Обреновићева у времену од 7-15 и 14-22 часова укупно 2 позорника
* Трг Краља Милана у времену од 7-15 и 14-22 часова укупно 2 позорника
* Парк Чаир у времену од 7-15 и 14-22 часова укупно 2 позорника
* Парк Светог Саве у времену од 7-15 и 14-22 часова укупно 2 позорника
* Спомен парк Тврђава у времену од 7-15 и 14-22 часова укупно 2 позорника

као и резерве од 2 комунална милиционара због коришћења одсуства (годишњи одмори, боловања, плаћена одсуства, неплаћена одсуства).

**Укупно 12 извршилаца.**

Одсек за оперативно-логистичку подршку

* + Оперативни центар

Пријем и прослеђивање пријава грађана

Обзиром на сменски рад у 4 смене (3 смене које раде и једна која одмара) тражени број људства по смени би био 2, као и резерве од 2 комунална милиционара по станици због коришћења одсуства (годишњи одмори, боловања, плаћена одсуства, неплаћена одсуства).

**Укупно 10 извршилаца.**

* Административно-технички послови

**Укупно 3 извршилаца.**

Одсек за нормативно-правне послове и праћење прекршајног налога

У Одсеку за нормативно-правне послове и праћење прекршајног налога обављају се нормативно-правни, управно-правни, надзорно-контролни, оперативно-стручни и студијско-аналитички послови из делокруга Комуналне милиције; припремају и израђују нацрти одлука и других прописа, решења, уговора, извештаја, информација и планова; давање мишљења у вези примене прописа из надлежности Комуналне милиције; послови из области радних односа и други правни послови.

* Нормативно-правни и управно-правни послови

**Укупно 3 извршилаца правне струке.**

* Праћење прекршајних налога, оперативно-стручни и административно-технички послови

**Укупно 4 извршилаца.**

Одсек за студијско-аналитичке и заједничке послове

У Одсеку за студијско-аналитичке и заједничке послове обављају се студијско-аналитички послови у циљу израде анализа, извештаја, информација, евиденција и других стручних и аналитичких материјала Комуналне милиције, послови подршке стручног оспособљавања и усавршавања службеника - комуналних милиционара, води се евиденција о присуству запослених, обављају се послови везани за контролу и вођење евиденције опреме, службене одеће, инвентара, канцеларијског материјала, издатих путних налога, одузетих предмета и др; сачињавају периодични извештаји из евиденција које се воде у Одсеку; припремају се и издају потврде о одузетим предметима; врше се послови праћења и контроле коришћења средстава и опреме, а нарочито возила и техничких средстава; обављају послови контроле распореда коришћења средстава, евиденција потрошње горива, опреме за комуналног милиционара, израђује анализе и информације за предлоге нацрта месечног и периодичног финансијског плана; врши контрола обраде и плаћања прекршајних налога; достављање плаћених и неплаћених прекршајних налога Прекршајном суду за даље поступање, обављају се информационо-технолошки послови за потребе Комуналне милиције, а обављају и други послови по налогу Начелника.

* Студијско-аналитички и ИТ послови

**Укупно 1 извршилац.**

* Заједнички послови

**Укупно 1 извршилац.**

* Економски послови

**Укупно 2 извршилаца.**

* Праћење и контрола возила и опреме

**Укупно 1 извршилац.**

Одсек за стручно-оперативне послове

Одсек за стручно-оперативне послове информише начелника о појавама, догађајима и сазнањима од значаја за рад службе, припрема Предлог стратешког плана Комуналне милиције и сачињава годишњи и оперативни план рада Комуналне милиције; припрема нацрте обавезних инструкција које, на основу Закона о комуналној милицији, начелник даје комуналним милиционарима; остварује сарадњу са осталим ужим унутрашњим јединицама Комуналне милиције ради припреме писаних изјашњења и аката о предузетим мерама на достављене поднеске и захтеве грађана, органа, служби и инспекцијских органа општине и града, Заштитника грађана и Повереника за информације од јавног значаја и заштиту података о личности; припрема анализе, извештаје, информације и планове за потребе органa града Ниша; израђује, води и ажурира прописане збирке података и евиденције у области заштите података о личности; поступа са захтевима за достављање информација од јавног значаја; припрема и обједињује оцене запослених, врши контролу употребе средстава принуде; решава представке и притужбе лица која сматрају да су им незаконитом или неправилном применом овлашћења комуналних милиционара повређена права; израђује писана обавештења подносиоцу притужбе; сачињава план коришћења годишњих одмора запослених; води евиденције поднетих пријава, петиција и предлога грађана, поднетих притужби на рад комуналних милиционара, употребљених средстава принуде и других примењених овлашћења према лицима, упућивања комуналних милиционара на ванредне лекарске прегледе као и евиденцију о пруженој помоћи (асистенцијама) надлежним органима града, као и предузећима, организацијама и установама које на основу одлуке града Ниша одлучују о појединим правима грађана, правних лица или других странака, а у спровођењу њихoвих извршних oдлукa; обавља и друге послове по налогу Начелника.

**Укупно 5 извршилаца.**

Одсек унутрашње контроле

Одсек унутрашње контроле врши контролу исправности поступања и понашања службеника Комуналне милиције; издаје налоге за вршење контроле појединих области рада ужих унутрашњих јединица Комуналне милиције; сачињава предлоге мера за правилну примену и контролу Кодекса понашања запослених, а нарочито понашања у оквиру закона и подзаконских аката; сачињава иницијативе за покретање дисциплинских поступака против запослених, као и нацрте предлога за умањење појединачно утврђеног коефицијента за обрачун и исплату плате запослених; врши контролу евиденције коришћења радног времена, надзор и контролу правилног коришћења службених возила; контролише и прати начин издавања и вођења путних налога, као и начин вођења евиденција по издатим путним налозима; предузима прописане мере у циљу утврђивања дисциплинске одговорности запослених; предузима прописане мере у циљу утврђивања стања у обављању послова унутар ужих унутрашњих јединица; обавља послове превентивног надзора и контроле рада запослених у Комуналној милицији, врши контролу законитости и правилности њиховог рада; води евиденције о поднетим иницијативама за покретање дисциплинских поступака и предлога за умањење појединачно утврђеног коефицијента за обрачун и исплату плате запослених; обавља и друге послове по налогу Начелника.

**Укупно 4 извршилаца.**

**Укупан број траженог људства: 129 извршилаца (105 комуналних милиционара).**

1. **МАТЕРИЈАЛНО-ТЕХНИЧКА СРЕДСТВА**

У складу са свим напред наведеним променама у организацији рада потребно је извршити следеће:

Просторије

Обезбедити просторије за Оперативни центар и подручне организационе јединице (укупно 6) – Оперативни центар и 5 милицијских испостава као подручних организационих јединица.

Возила и опрема

Обезбедити укупно 7 возила за потребе комуналне милиције (5 обележених и 2 необележена за потребе унутрашње контроле).

Обезбедити укупно 2 специјализована возила „Око Соколово“.

Опрема

Извршити набавку потребне опреме за оперативни центар и комуникацију на терену (средства везе - мотороле, таблете и пратећу опрему за електронско издавање прекршајних налога, читаче личних докумената грађана..)

Опремање просторија

Набавка и умрежавање рачунара у свим просторијама Комуналне милиције.

Оперативни центар посебно упланирати кроз коришћење најмодернијих технологија праћења службених возила и опреме комуналних милиционара (ГПС уређаји за праћење службених возила и службених таблета).

Пријем, обука и ангажовање људства

С обзиром на изражене потребе, тренутни број људства (39 извршилаца), неконтинуирано организовање обуке за комуналне милиционаре као и природни процес флуктуације људства (пензија, промена посла, престанак испуњења свих потребних услова за обављање послова комуналних милиционара..) потребно је плански вршити пријем и обуку за комуналне милиционаре. План пријема кандидата дат је на крају овог плана, на годишњем нивоу је планирано континуирано увећање број запошљених, а до попуњавања траженог пуног састава Комуналне милиције.

Пријем осталих планираних запошљених, а у делу немилиционара, је такође дат на крају овог плана.

1. **ПРОФИТАБИЛНОСТ КОМУНАЛНЕ МИЛИЦИЈЕ 2025. ГОДИНЕ**

Овако формирана Комунална милиција Града Ниша 2025.године би била снажна, јака и ефикасна служба у граду за велики опсег активности града, пре свега у реализацији комуналних и других активности у граду. Развој ове службе би пратио све интензивнији раст и развој града.

Врло је битно испратити и реалну економску исплативност тражених промена, а која је дата у наставку овог одељка.

Број од 105 извршилаца комунално-милицијских послова би осим у превентивном делу дао резултате и у делу санкционисања прекршиоца односно издавања прекршајних налога (новчане казне у фиксном износу), као и наравно њихове наплате.

Досадашња наплата односно извршење прекршајних налога је око **92%**, што довољно говори о реалној процени наплате ових износа, као и прилива градског буџета.

Минимална реализација издавања прекршајних налога за прекршаје комуналног и другог реда од стране комуналне милиције града од не више од 20 прекршајних налога по смени и то за најнижу вредност прекршајних налога од 5.000 динара (а треба напоменути и далеко веће износе за рецимо прекорачење радног времена угоститељских објеката од 120.000 динара/40.000динара, раскопавање јавних површина без одобрења 150.000 динара/75.000динара, јавни градски и приградски превоз путника 100.000динара, депоновање комуналног отпада од стране правних лица у износу од 60.000/20.000динара итд.) био био:

3 смене х 20 прекршајних налога х 5.000 динара: **300.000 динара дневно**

270.000 динара \* 30 дана у месецу \* 12 месеци: **108.000.000 динара на годишњем нивоу**

За 5 година минимални приход би био**: 5\*108.000.000динара = 540.000.000 динара**

**Реално је очекивати далеко далеко веће приходе из горе наведених разлога - појашњења.**

**Напомена:**

**У овом делу економске исплативности нису додати приходи од система „Око Соколово“, за чијом применом у граду Београду је за само 18 дана исплаћена набавка свих 16 специјализованих возила.**

Са расходне стране треба убацити обуку за нове комуналне милиционаре, нова униформа за све комуналне милиционаре у складу са законом, опремање са 7 нових возила и са најмодернијом опремом за реализацију комунално-милицијских послова, а урачуната је и плата за све комуналне милиционаре.

|  |  |
| --- | --- |
| **ПРИХОД** | **РАСХОД** |
| Ставка | Износ | УКУПНО | Ставка | Износ | УКУПНО |
| Пр.налог (5000) | 5.000\*16200 | 108.000.000 | Обука (200.000) | 200.000\*80 | 16.000.000 |
|  |  |  | Униформа (60.000) | 60.000\*105 | 6.300.000 |
|  |  |  | Возила (1.200.000) | 1.200.000\*7 | 8.400.000 |
|  |  |  | Опрема (30.000.000) | 30.000.000 | 30.000.000 |
|  |  |  | Плате 2021 (60) | 60.000\*12\*60 | 43.200.000 |
|  |  |  | Плате 2022 (70) | 60.000\*12\*70 | 50.400.000 |
|  |  |  | Плате 2023 (80) | 60.000\*12\*80 | 57.600.000 |
|  |  |  | Плате 2024 (95) | 60.000\*12\*95 | 68.400.000 |
|  |  |  | Плате 2025 (105) | 60.000\*12\*105 | 75.600.000 |
| **УКУПНО (1 година)** | 108.000.000 |  |  |
| **УКУПНО (5 година)** | **540.000.000** | **УКУПНО (5 година)** | **355.900.000** |

*Табела планираних прихода и расхода у периоду 2021.-2025.година*

Разлика приходне и расходне стране је **184.100.000 динара ПРИХОДА.**

1. **ПЛАН РАЗВОЈА ПО ГОДИНАМА**
	1. **ТРЕНУТНО СТАЊЕ:**

2 милицијске станице:

* Централа Катићева 29 и
* Булевар Немањића 69.

2 службена возила DACIA SANDERO са километражом око 200.000 км.

Људство комуналне милиције: 39 комуналних милиционара.

* 1. **НОВИНЕ У 2021. ГОДИНИ**
* Систем око соколово,
* Отварање треће станице комуналне милиције,
* Набавка система радио веза – тетра системи,
* Унапређење одсека за оперативно-логистичку подршку,
* Набавка 3 нова теренска службена возила,
* Обавезни лекарски преглед свог људства,
* Провера стручне оспособљености постојећег људства,
* Пријем и слање на обуку новог људства – 30 кандидата уз одређени одлив људства (до 10).
* Оснивање Асоцијације Комуналних милиција градова Србије
	1. **НОВИНЕ У 2022. ГОДИНИ**
* Отварање четврте станице комуналне милиције,
* Унапређење одсека за нормативно-правне послове и праћење прекршајног налога,
* Организовање одсека за студијско-аналитичке и заједничке послове,
* Набавка 2 нова теренска службена возила (замена 2 која се сада користе),
* Обавезни лекарски преглед свог људства,
* Пријем и слање на обуку новог људства – 20 кандидата уз одређени одлив људства (до 10).
* Примена свих предности Асоцијације Комуналних милиција градова Србије (размена искуства, размена радника - рад у другим градовима односно градовима других земаља...).
	1. **НОВИНЕ У 2023. ГОДИНИ**
* Отварање пете станице комуналне милиције,
* Организовање Одсека унутрашње контроле,
* Набавка 1 новог теренског службена возила (необележеног – за послове унутрашње контроле),
* Обавезни лекарски преглед свог људства,
* Пријем и слање на обуку новог људства – 20 кандидата уз одређени одлив људства (до 10).
	1. **НОВИНЕ У 2024. ГОДИНИ**
* Отварање шесте станице комуналне милиције (централа и 5 ПОЈ),
* Набавка 1 новог теренског службена возила (необележеног – за послове унутрашње контроле),
* Обавезни лекарски преглед свог људства,
* Пријем и слање на обуку новог људства – 20 кандидата уз одређени одлив људства (до 5).
	1. **НОВИНЕ У 2025. ГОДИНИ**
* Обавезни лекарски преглед свог људства,
* Провера стручне оспособљености постојећег људства,
* Пријем и слање на обуку новог људства – 15 кандидата уз одређени одлив људства (до 5).

**ГРАДСКО ВЕЋЕ ГРАДА НИША**

Број: 271-4/2021-03 Председница

У Нишу, 15.03.2021. године

 Драгана Сотировски